
ΔΕΛΤΙΟ ΤΥΠΟY
Σύλληψη αλλοδαπού στη Χίο - Εντοπισμός 76 αλλοδαπών στη Ρόδο –Συλλήψεις αλλοδαπών στην Νίσυρο - Σύλληψη αλλοδαπού στην Ηγουμενίτσα - Αποβίβαση ασθενούς από Ι/Φ σκάφος στην Κάλυμνο 
 Τις βραδινές ώρες χθες, στελέχη της Περιφερειακής Ομάδας Δίωξης Ναρκωτικών (Π.Ο.ΔΙ.Ν.) και του Γραφείου Ασφάλειας του Κεντρικού Λιμεναρχείου Χίου, προέβησαν στη σύλληψη ενός 29χρονου αλλοδαπού (υπηκόου Σενεγάλης), για παράβαση του άρθρου 182 του Π.Κ. («Παραβίαση περιορισμών διαμονής»), του άρθρου 216 του Π.Κ. («Πλαστογραφία»), του άρθρου 217 του Π.Κ. («Πλαστογραφία πιστοποιητικών») και του άρθρου 394 του Π.Κ. («Αποδοχή και διάθεση προϊόντων εγκλήματος»). Συγκεκριμένα, στο πλαίσιο ελέγχων μετά τον κατάπλου επιβατηγού –οχηματαγωγού (Ε/Γ-Ο/Γ) πλοίου από το λιμάνι της Μυτιλήνης με επόμενο προορισμό το λιμάνι του Πειραιά, ο ανωτέρω εντοπίστηκε εντός Χερσαίας Ζώνης λιμένα, να κατέχει και να επιδεικνύει πλαστό έγγραφο, με σκοπό να ταξιδέψει παράνομα. Σε περαιτέρω έλεγχο που ακολούθησε, διαπιστώθηκε ότι είχε εισέλθει παράνομα στην ελληνική επικράτεια από τις έναντι τουρκικές ακτές. Προανάκριση διενεργείται από το Κεντρικό Λιμεναρχείο Χίου.
          *****
Τις πρωινές ώρες χθες, ενημερώθηκε η Λιμενική Αρχή της Ρόδου για την ύπαρξη αλλοδαπών στην περιοχή «ΠΕΥΚΩΝ» Ρόδου. Ακολούθησαν χερσαίες έρευνες στην ευρύτερη περιοχή, όπου εντοπίστηκαν συνολικά εβδομήντα έξι  (76) αλλοδαποί (19 άνδρες, 20 γυναίκες και 37 ανήλικοι) από στελέχη Λ.Σ.-ΕΛ.ΚΤ. και στελέχη της ΕΛ.ΑΣ., 56 εκ των οποίων οδηγήθηκαν στη Λιμενική Αρχή της Ρόδου, ενώ οι υπόλοιποι 20 μεταφέρθηκαν σε κρατητήρια της ΕΛ.ΑΣ. Προανάκριση διενεργείται από το Κεντρικό Λιμεναρχείο Ρόδου.
*****
Τις πρωινές ώρες την 02.10.26, στελέχη της Λιμενικής Αρχής της Νισύρου, προέβησαν στη σύλληψη τεσσάρων αλλοδαπών (υπηκόων Μπαγκλαντές), ηλικίας 19, 22, 20 και 19 ετών για παράβαση του άρθρου 182 του Π.Κ. («Παραβίαση περιοριστικών όρων»). Συγκεκριμένα, σε έλεγχο που διενεργήθηκε από στελέχη Λ.Σ.-ΕΛ.ΑΚΤ. εντός του επιβατικού λιμένα «ΜΑΝΔΡΑΚΙΟΥ» Νισύρου, οι αλλοδαποί επέδειξαν δελτία αιτούντος ασύλου με γεωγραφικό περιορισμό τη ν. Κω.. Οι αλλοδαποί πρόκειται να παραδοθούν σε ΚΥΤ ν. Κω , συνοδεία στελεχών Λ.Σ.-ΕΛ.ΑΚΤ. και Α.Τ. Νισύρου. Προανάκριση διενεργείται από τον Λιμενικό Σταθμό Νισύρου.
*****

Τις πρώτες πρωινές ώρες σήμερα, στελέχη του Γραφείου Ασφάλειας της Λιμενικής Αρχής της Ηγουμενίτσας προέβησαν στη σύλληψη ενός 50χρονου αλλοδαπού (υπηκόου Βόρειας Μακεδονίας). Συγκεκριμένα, σε έλεγχο που διενεργήθηκε εντός του λιμένα εξωτερικού Ηγουμενίτσας, ο 50χρονος κατείχε και επέδειξε πλαστό ταξιδιωτικό έγγραφο, με σκοπό την παράνομη έξοδό του στο εξωτερικό. Επιπρόσθετα, μετά από έλεγχο των στοιχείων σε βάση δεδομένων SIS RECAST, βρέθηκε καταχώρηση με το μέτρο της άρνησης εισόδου και διαμονής σε έδαφος SCHENGEN. Από το Κεντρικό Λιμεναρχείο Ηγουμενίτσας, που διενεργεί την προανάκριση, κατασχέθηκε το έγγραφο.
*****

Τις πρώτες πρωινές ώρες σήμερα, ενημερώθηκε η Λιμενική Αρχή της Καλύμνου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., ότι μια 62χρονη αλλοδαπή επιβάτιδα (υπήκοος Γερμανίας) ενός ιστιοφόρου (Ι/Φ) σκάφους, το οποίο ήταν αγκυροβολημένο εντός του όρμου «ΕΜΠΟΡΕΙΟΥ» Καλύμνου, έχρηζε άμεσης νοσοκομειακής περίθαλψης. Αμέσως, στο σημείο μετέβη ένα Περιπολικό όχημα Λ.Σ.-ΕΛ.ΑΚΤ. από ξηράς, ενώ η ασθενής που αποβιβάστηκε με τη βοηθητική λέμβο του Ι/Φ, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Καλύμνου, για ιατρική περίθαλψη.

